Document ID: 32004R0478

Κανονισμός (ΕΚ) αριθ. 478/2004 της Επιτροπής
της 15ης Μαρτίου 2004
για την αποδέσμευση των εγγυήσεων που συνδέονται με τα πιστοποιητικά εισαγωγής προτιμησιακής ζάχαρης τα οποία έχουν εκδοθεί βάσει του κανονισμού (EΟΚ) αριθ. 2782/76
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(1), και ιδίως το άρθρο 22 παράγραφος 2 στοιχείο β),
Εκτιμώντας τα ακόλουθα:
(1) Ο κανονισμός (ΕΚ) αριθ. 1159/2003 της Επιτροπής, της 30ής Ιουνίου 2003, για τον καθορισμό, για τις περιόδους εμπορίας 2003/04, 2004/05 και 2005/06, των λεπτομερειών εφαρμογής για την εισαγωγή ζάχαρης ζαχαροκάλαμου στο πλαίσιο ορισμένων δασμολογικών ποσοστώσεων και προτιμησιακών συμφωνιών και για την τροποποίηση των κανονισμών (ΕΚ) αριθ. 1464/95 και (ΕΚ) αριθ. 779/96(2), καταργεί, μεταξύ άλλων, τον κανονισμό (ΕΟΚ) αριθ. 2782/76 της Επιτροπής(3), που όριζε τις λεπτομέρειες εφαρμογής για τις εισαγωγές προτιμησιακής ζάχαρης.
(2) Το άρθρο 28 του κανονισμού (EΚ) αριθ. 1159/2003 προβλέπει ως μεταβατικό μέτρο τη δυνατότητα χρήσης των πιστοποιητικών εισαγωγής που έχουν εκδοθεί κατά τις διατάξεις του κανονισμού (EΟΚ) αριθ. 2782/76, υπό τον όρο ότι οι φορτώσεις έχουν πραγματοποιηθεί ή/και οι διασαφήσεις εισαγωγής έχουν γίνει δεκτές πριν από την 1η Ιουλίου 2003.
(3) Διαπιστώθηκε ότι το ανωτέρω μεταβατικό μέτρο δεν καλύπτει την περίπτωση αδυναμίας χρήσης των προβλεπόμενων από τον κανονισμό (ΕΟΚ) αριθ. 2782/76 πιστοποιητικών που εκδόθηκαν πριν από την 1η Ιουλίου 2003, λόγω της έναρξης της εφαρμογής του κανονισμού (EΚ) αριθ. 1159/2003.
(4) Ως εκ τούτου, πρέπει να προβλεφθεί η αποδέσμευση των εγγυήσεων που συνδέονται με τα πιστοποιητικά τα οποία κατέστησαν άχρηστα μετά την 1η Ιουλίου 2003.
(5) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Επιτρέπεται να αποδεσμευτούν αμέσως οι εγγυήσεις που συνδέονται με τα πιστοποιητικά εισαγωγής που εκδόθηκαν κατά τις διατάξεις του κανονισμού (EΟΚ) αριθ. 2782/76 και τα οποία δεν ήταν δυνατόν να χρησιμοποιηθούν, λόγω της έναρξης της εφαρμογής του κανονισμού (EΚ) αριθ. 1159/2003.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Μαρτίου 2004.

Labels: 3
17